Tá os cionn leathchéad taifeadadh déanta ag Liam Óg Ó Floinn agus téann sé ar camchuairt go rialta fós. Tá a bhanna féin aige, The Piper’s Call Band (leis an ghiotáraí clúiteach Arty McGlynn agus an seinnteoir cnaguirlisí Liam Bradley – agus is minic aíonna speisialta ag seinm leo chomh maith). Tagann siad seo le chéile ó am go ham le taispeántas fíorshnasta a chur i láthair agus déanann sé corrchoirm cheoil le Planxty fós. Agus is méanar don té a fhaigheann an deis a bheith i láthair agus Liam Óg Ó Floinn ag seinm leis na grúpaí seo, le ceolfhoirne an domhain nó ina aonar fiú. Mar, le binneas, le glaineacht agus le draíocht a chuid seanma mheallfadh sé an eala ón chuain is an chaora óna huain.